Bybelskool » WEEK 7: 2 Kronieke 25-32
Ons lees hierdie week die lotgevalle van die 5 konings van die 8ste eeu v.C. in Juda: Amasia, Ussia (Asarja), Jotam, Agas en Hiskia.
Dit is ook die tydperk waarin 5 belangrike profete optree, die groot profeet Jesaja, sowel as van die kleiner profete Jona, Amos, Hosea en Miga van Moreset. Daar was natuurlik ook ander profete (Sagaria – 2 Kron. 26:5; Oded – 2 Kron. 28:9), waarvan sommige anoniem genoem word (bv. 2 Kron. 25:15), wat in dié tyd opgetree het.
Slegs Jesaja word eksplisiet in Kronieke genoem. Benewens sy verbintenis aan die Bybelboek Jesaja word hy ook met die neerskryf van verhale oor koning Ussia en Hiskia verbind – 2 Kron. 26:22; 2 Kron. 32:32. Hy het veral ’n groot rol gespeel het in die lewe van Hiskia en onder andere saam met hom en vir hom gebid – 2 Kron. 32:20. Ons weet egter uit ander Skrifverwysings dat die ander 4 profete ’n belangrike rol in dié tyd gespeel het.
In terme van hulle kronologie het die 5 profete soos volg opgetree:
Die Skrifprofeet Jona word vermeld in 2 Konings 14 en in die Bybelboek Jona en het opgetree in die tyd van die eerste koning van die 8ste eeu, Amasia.
Die Skrifprofeet Amos die skaapboer van Tekoa, het opgetree in die tyd van Amasia (Amos 7:12) en Ussia (Amos 1:1), maar moet onderskei word van Jesaja se pa, Amos.
Die Skrifprofeet Jesaja (wie se pa ook Amos was) het oor ’n besonder lang tyd opgetree in die tyd van 4 van dié konings: Ussia, Jotam, Agas en Hiskia. Sy beroemde visie op God in Jesaja 6 is juis in die sterfjaar van die melaatse Ussia ontvang.
Die Skrifprofeet Hosea tree in dieselfde tyd as Jesaja op van Ussia tot Hiskia (Hos. 1:1).
Die Skrifprofeet Miga van Moreset, het opgetree in die tyd van Jotam, Agas en Hiskia (Jer. 26:18; Miga 1:1), maar moet ook onderskei word van die vroeëre profeet wat in Agab se tyd opgetree het (1 Kon. 22; 2 Kron. 18).
Dag 1 – 2 Kronieke 25 – Amasia wat reg doen, maar nie met sy hele hart nie.
Dag 2 – 2 Kronieke 26 – Ussia wat besonder voorspoedig regeer, maar te ingenome word met homself en in melaatsheid eindig.
Dag 3 – 2 Kronieke 27-28 – Jotam wat sy pad reg hou met God versus Agas wat die verdorwenheid vrye teuels gee in sy land en ontrou teenoor die Here leef en sterwe.
Dag 4 – 2 Kronieke 29-31 – Hiskia wat die tempel herbou, die Paasfees weer laat vier en die tempeldiens herorganiseer en bevorder.
Dag 5 – 2 Kronieke 32 – Hiskia en die bedreiging van Sanherib van Assirië asook sy siekte en genesing.